Pielikums

Ministru kabineta

2019. gada 26. novembra

rīkojumam Nr. 602

**Sludinājuma teksts Datu valsts inspekcijas direktora amata konkursam**

"Ministru kabinets izsludina konkursu uz

**DATU VALSTS INSPEKCIJAS DIREKTORA amatu**

**Prasības pretendentiem:**

* atbilstība Fizisko personu datu apstrādes likuma 7. panta prasībām;
* maģistra grāds tiesību zinātnē, informācijas tehnoloģijās, vadībzinātnē, ekonomikā vai pielīdzināmā jomā;
* vismaz triju gadu pieredze organizācijas vadītāja amatā vai citā vadošā amatā organizācijas vadītāja tiešā pakļautībā ar vismaz 10 padotajiem darbiniekiem (lūdzam norādīt CV pie attiecīgā amata vadīto darbinieku skaitu);
* vismaz divu gadu profesionālā un/vai akadēmiskā pieredze datu aizsardzības jomā;
* izpratne par valsts pārvaldes uzbūvi un darbības pamatprincipiem, administratīvo procesu, budžeta plānošanu;
* divu svešvalodu zināšanas vismaz B2 līmenī atbilstoši Eiropas kopīgajām nostādnēm valodu apguvei: https://europass.cedefop.europa.eu/lv/resources/european-language-levels-cefr;
* labas stratēģiskās plānošanas, pārmaiņu vadīšanas, sadarbības, komunikācijas un prezentācijas prasmes;
* sistēmiska pieeja jautājumu risināšanā un spēja uztvert un analizēt sarežģītu un liela apjoma informāciju dažādās jomās.

**Piedāvājam:**

* atbildīgu un sarežģītu darbu, kuram raksturīgs plašs mērogs, liels darba apjoms un pastiprināta sabiedrības uzmanība;
* iespēju kļūt par viedokļu līderi un pieņemt sabiedrībai būtiskus lēmumus datu aizsardzības jomā;
* konkurētspējīgu atalgojumu 3955 EUR mēnesī (pirms nodokļu nomaksas) un sociālās garantijas;
* unikālu profesionālo pieredzi un sadarbību ar starptautiskiem partneriem;
* iespēju iedvesmot līdzcilvēkus sasniegt labāko iespējamo rezultātu.

Pretendentu atlase tiek veikta saskaņā ar Ministru kabineta 2019. gada 15. oktobra noteikumiem Nr. 478 "Datu valsts inspekcijas direktora amata pretendentu atlases un atbrīvošanas no amata noteikumi".

Pretendentiem, kuri tiks aicināti uz atlases procesa otro kārtu, būs jāprezentē savs redzējums par Datu valsts inspekcijas darbības prioritātēm, attīstību un fizisko personu datu aizsardzības pasākumu pilnveidošanu Latvijā.

Atlases procesa trešajā kārtā tiks vērtētas vadības kompetences: pārmaiņu vadīšana, lēmumu pieņemšana, stratēģiskais redzējums, komandas vadīšana, rezultātu sasniegšana.

Lai pieteiktos konkursā, pretendents līdz 2019. gada 27. decembrim iesniedz Valsts kancelejā šādus dokumentus:

1) pieteikuma vēstuli dalībai konkursā (ne vairāk par 3500 rakstu zīmēm datorrakstā), norādot motivāciju ieņemt Datu valsts inspekcijas direktora amatu un savu redzējumu par Datu valsts inspekcijas darbības prioritātēm, attīstību un fizisko personu datu aizsardzības pasākumu pilnveidošanu Latvijā. Pieteikuma vēstulē iekļauj apliecinājumu par atbilstību Fizisko personu datu apstrādes 7. panta prasībām;

2) pretendenta dzīvesgaitas aprakstu (*Curriculum Vitae*) (vēlams atbilstoši *Europass CV* standartam, kas pieejams tīmekļvietnē www.europass.lv). Dzīvesgaitas aprakstā iekļauj vismaz divu svešvalodu prasmju pašnovērtējumu;

3) izglītību apliecinošu dokumentu kopijas;

4) valsts valodas prasmi apliecinoša dokumenta kopiju, ja latviešu valoda nav dzimtā valoda un persona iepriekš nav strādājusi [Valsts valodas likuma](https://likumi.lv/ta/id/14740-valsts-valodas-likums) [6. panta](https://likumi.lv/ta/id/14740-valsts-valodas-likums#p6) pirmajā daļā minētajās institūcijās.

Ja dokumentus iesniedz elektroniski, tos nosūta uz e-pasta adresi konkurss@mk.gov.lv vienā sūtījumā ar norādi "Pieteikums Datu valsts inspekcijas direktora amata konkursam".

Ja dokumentus iesniedz personīgi Valsts kancelejā (Brīvības bulvārī 36, Rīgā), tos ievieto slēgtā aploksnē, uz tās norādot "Pieteikums Datu valsts inspekcijas direktora amata konkursam". Obligāta prasība – pretendents aploksni ar dokumentiem iesniedz atbildīgajam Valsts kancelejas speciālistam, iepriekš vienojoties par tikšanās laiku (tālr. 67082951).

Pamatojoties uz Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46 EK (Vispārīgā datu aizsardzības regula), 13. pantu, Valsts kanceleja informē, ka:

1) pieteikuma dokumentos norādītie personas dati tiks apstrādāti, lai nodrošinātu atlases konkursa norisi;

2) minētās personas datu apstrādes pārzinis ir Valsts kanceleja (Brīvības bulvāris 36, Rīga,   
LV-1520).

Lai iepazītos ar informāciju par personas datu apstrādi Valsts kancelejā, aicinām apmeklēt Valsts kancelejas tīmekļvietnes saiti http://www.mk.gov.lv/lv/personu-datu-apstrade.

Tālrunis uzziņām 67082951 (Līva Liepiņa, Valsts kanceleja)."

Ministru prezidenta biedrs,

tieslietu ministrs J. Bordāns